Diari Oficial de la Generalitat Valenciana


Sumari del DOGV 4049, del 24-07-2001 (2001/7249)

RESOLUCIÓ de 4 de juliol de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Consell Superior d'Investigacions Científiques i la Generalitat Valenciana per a la realització d'un Pla d'Anàlisi Integrada en el programa de control de residus en animals vius i substàncies per a l'alimentació animal.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4049

Data del DOGV
:   24-07-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/7249


Data del document
:   04-07-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * aliment per al bestiar
    * malaltia animal

RESOLUCIÓ de 4 de juliol de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Consell Superior d'Investigacions Científiques i la Generalitat Valenciana per a la realització d'un Pla d'Anàlisi Integrada en el programa de control de residus en animals vius i substàncies per a l'alimentació animal. [2001/X7249]
  
Subscrit, després de la tramitació prèvia reglamentària, entre el Consell Superior d'Investigacions Científiques i la Generalitat Valenciana, el 15 de març de 2001, un Conveni de col·laboració per a la realització d'un Pla d'Anàlisi Integrada en el programa de control de residus en animals vius i substàncies per a l'alimentació animal, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0395/2001, i que figura com a annex d'aquesta resolució.
  
València, 4 de juliol de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Consell Superior d'Investigacions Científiques i la Generalitat Valenciana, per a la realització d'un pla d'anàlisi integrada en el programa de control de residus en animals vius i substàncies per a l'alimentació animal.
  
València, 15 de març de 2001
  
Compareixen:
  
D'una banda, la consellera d'Agricultura, Pesca i Alimentació de la Generalitat Valenciana, M. Àngels Ramon-Llin i Martínez, autoritzada per a la firma d'aquest conveni pel Consell de la Generalitat Valenciana en la reunió del dia 13 de març de 2001.s
  
I de l'altra, el Sr. D. Rolf Tarrach Siegel, president del Consell Superior d'Investigacions Científiques.
  
Exposen
  
Que la Conselleria d'Agricultura, Pesca i Alimentació, en compliment de les seues competències en matèria de producció i sanitat animal, ha de mantenir al dia un pla de controls analítics de residus en animals vius de proveïment i substàncies per a l'alimentació d'aquests. Amb aquesta finalitat és necessari desenvolupar, de manera ininterrompuda, un pla de posada a punt de tècniques d'anàlisi d'aquests productes.
  
Que el CSIC disposa d'infraestructura per a poder investigar noves tècniques, posar-les a punt i realitzar aquells mètodes necessaris per a l'execució d'un pla de controls analítics de residus en animals vius de proveïment i substàncies per a l'alimentació d'aquests.
  
Atés l'anterior, els qui compareixen i amb la representació que exerceixen, formalitzen aquest conveni, d'acord amb les següents
  
Clàusules
  
Primera
  
La Conselleria d'Agricultura està interessada en el fet que l'Institut d'Agroquímica dels Aliments (IATA) del Consell Superior d'Investigacions Científiques (CSIC) realitze la investigació i posada a punt de les tècniques analítiques necessàries per a l'aplicació de programes de control de residus en animals vius de proveïment i substàncies per a l'alimentació d'aquests i realitze les determinacions necessàries en cada cas.
  
Segona
  
L'IATA de València accepta realitzar aquests treballs d'investigació, posada a punt i execució de tècniques d'anàlisi en productes d'origen animal i matèries primeres destinades a l'alimentació del bestiar, d'acord amb el pla metodològic que figura en l'annex que s'adjunta.
  
Tercera
  
La realització d'aquests treballs s'efectuarà al llarg dels cinc anys següents a partir de la data de firma d'aquest conveni. S'estableix com a data d'acabament del conveni el 31 de desembre de 2005.
  
En el transcurs del primer any, l'IATA desenvoluparà els treballs l'objectiu dels quals és disposar de les tècniques de diagnòstic de substàncies que en l'actualitat s'han de sotmetre a control. El calendari d'actuacions es detalla en el pla de treball que s'adjunta al final d'aquest conveni.
  
De manera progressiva durant aquest primer any i amb continuïtat durant els quatre següents, l'IATA atendrà totes les necessitats que, en matèria d'anàlisi de residus de productes utilitzats en la producció ramadera, així com de substàncies indesitjables utilitzades en l'alimentació animal, requerisca la Conselleria d'Agricultura, Pesca i Alimentació. Inicialment s'investigarà la millor tècnica disponible; a continuació es posarà a punt, i finalment es realitzaran les determinacions que es requerisquen. La condició prèvia per a satisfer aquesta demanda serà la comunicació, per part dels serveis tècnics de la Conselleria d'Agricultura, Pesca i Alimentació, a la comissió de seguiment, de la nova necessitat amb suficient antelació per a permetre la posada a punt de la tècnica de diagnòstic aplicada en cada cas.
  
Quarta
  
Com a contraprestació per aquesta col·laboració, la Conselleria d'Agricultura, Pesca i Alimentació es compromet a transferir a l'IATA, en concepte d'inversions en equipament, les següents quantitats:
  
· Durant l'exercici pressupostari de 2001, 14.131.139 PTA
  
· Durant l'exercici pressupostari de 2002, 32.740.675 PTA
  
· Durant l'exercici pressupostari de 2003, 71.203.732 PTA
  
· Durant l'exercici pressupostari de 2004, 5.000.000 PTA
  
· Durant l'exercici pressupostari de 2005, 3.000.000 PTA
  
A més, la Conselleria d'Agricultura, Pesca i Alimentació es compromet a transferir a l'IATA, en concepte d'inversions en despeses de personal, gestió i material fungible, la quantitat global màxima de 06.911.548 de pessetes durant els cinc anys de vigència del conveni. Aquest import queda condicionat a l'existència de crèdits destinats a l'efecte en els pressupostos de la Generalitat Valenciana i al fet que en cada anualitat es resolga concedir l'ajuda corresponent a aquest capítol.
  
Per a l'any 2001, els imports indicats més amunt s'abonaran com s'indica a continuació:
  
· A càrrec de l'aplicació pressupostària 10.33.42.370.43.6 línia T2126000, del pressupost de la Generalitat Valenciana per a 2001, la quantitat de 43.072.755.
  
· A càrrec de l'aplicació pressupostària 18.01.59.497.84.4 línia T4728000, del pressupost de la Generalitat Valenciana per a 2001, la quantitat de 00.249.412.
  
En successius exercicis s'establiran les aplicacions pressupostàries a càrrec de les quals finançar el pagament d'aquest conveni. La dotació de les aplicacions pressupostàries condicionarà el desenvolupament d'aquest conveni.
  
Cinquena
  
El pagament es farà efectiu en el c/c núm. 2077 0240 42 6490555181, obert en Bancaixa, a nom de l'Institut d'Agroquímica i Tecnologia d'Aliments (CSIC). El pagament de cada anualitat s'efectuarà mitjançant la presentació d'un informe dels treballs realitzats i la justificació de les despeses realitzades en compliment d'aquest conveni, amb l'aportació de les factures o rebuts corresponents. La Comissió de Seguiment certificarà els treballs realitzats. Igualment, haurà d'emetre un certificat de conformitat de les despeses el pagament de les quals estiga justificat. Amb aquesta finalitat serviran els rebuts o qualsevol altre document admissible en dret. Podran fer-se pagaments quadrimestrals seguint el procediment establit.
  
Si es dóna el cas que en el primer any de vigència d'aquest conveni no s'executa la prestació establida en la clàusula tercera, es procedirà a la rescissió automàtica d'aquest per part de la Conselleria d'Agricultura, Pesca i Alimentació.
  
La rescissió del contracte amb anterioritat a la firma de finalització d'aquest, per qualsevol de les parts, comportarà l'obligació de l'IATA de tornar a la Conselleria d'Agricultura, Pesca i Alimentació tots els equips i instrumental adquirits a càrrec d'aquest conveni. Amb aquesta finalitat, l'IATA portarà al dia un registre d'aquests. Igualment, tindran l'obligació de tornar aquelles quantitats percebudes indegudament destinades a compensar les despeses de funcionament. Tot això independentment de la indemnització per danys i pagament d'interessos establits en els articles 7.3 i 4 del Decret 20/1993, de 8 de febrer, del Govern Valencià, pel qual es regula el registre de convenis i s'estableix el règim juridicopressupostari dels convenis que subscriga la Generalitat Valenciana.
  
Sisena
  
Es constitueix una comissió de seguiment integrada per:
  
· Per part de l'IATA: el director de l'IATA i dos components de l'equip investigador.
  
· Per part de la Conselleria d'Agricultura, Pesca i Alimentació: el cap de l'Àrea de Ramaderia, el del Servei de Producció i Sanitat Animal i el de la secció responsable del pla de residus.
  
Aquesta comissió es reunirà almenys dues vegades per certificar els treballs realitzats, així com tantes vegades com sol·licite alguna de les parts. Emetrà un informe anual d'actuacions realitzades per a la Direcció General d'Innovació Agrària i Ramaderia. Els seus acords tindran validesa amb la presència almenys de dos representants de cada una de les parts.
  
Setena
  
L'equip investigador de l'IATA destinat a aquest conveni estarà integrat per:
  
· Dos titulats superiors a temps complet
  
· Dr. José Flores
  
· Dr. José M. Sendra
  
· Dr. Fidel Toldrá
  
· Dr. José L. Navarro, com a responsable de l'equip.
  
Les variacions que es produïsquen en aquest equip seran comunicades a la Conselleria d'Agricultura, Pesca i Alimentació.
  
Vuitena
  
L'IATA es compromet de no cedir a cap empresa ni particular els resultats de les proves analítiques realitzades sense el consentiment de la Conselleria d'Agricultura, Pesca i Alimentació.
  
Els resultats analítics, així com els mitjans tècnics utilitzats per obtenir-los, seran propietat de la Conselleria d'Agricultura, Pesca i Alimentació.
  
I com a prova de conformitat amb tot l'anterior, firmen aquest conveni, en quatre exemplars, al lloc i en la data indicats en l'encapçalament.
  
La consellera d'Agricultura, Pesca i Alimentació,
  
Mª ANGELS RAMÓN LLIN I MARTÍNEZ
  
El president del Consell Superior d'Investigacions Científiques,
  
ROLF TARRACH SIEGEL
  
Annex al conveni de col·laboració en matèria d'anàlisi de residus en animals vius i substàncies per a l'alimentació animal
  
Justificació i objectius
  
Sota el concepte de seguretat agroalimentària s'integren una sèrie d'actuacions per part de l'administració tendents d'efectuar controls sobre la cadena alimentària. En els últims anys, diversos esdeveniments en l'àmbit de la salut pública han suposat que les diferents administracions hagen posat en marxa plans nacionals i regionals destinats al control dels aliments en l'àmbit dels nivells primaris d'obtenció.
  
Aquest és el cas del pla de mesures de control aplicables a determinades substàncies i residus en els animals vius i les produccions d'aquests, aprovat per mitjà del Reial Decret 1.749/1998, de 31 de juliol. Aquesta disposició transcriu la Directiva 96/23/CE, del Consell, de 29 d'abril de 1996, relativa a les mesures de control aplicables respecte de determinades substàncies i residus en els animals vius i els productes d'aquests. Igualment, s'emmarquen en aquesta situació els controls previstos en aplicació del Reial Decret 557/1998, de 2 d'abril, pel qual s'estableixen els principis relatius a l'organització dels controls oficials en l'àmbit de l'alimentació animal.
  
El control de residus i la presència d'aquests en els animals, així com la investigació de substàncies indesitjables en les matèries primeres destinades a l'alimentació animal, exigeix disposar de tècniques de detecció adaptades a l'evolució de la tecnologia utilitzada en la producció animal. Així mateix, necessita un programa d'anàlisi àgil i efectiu, que puga oferir resultats en el menor temps possible i evite, així, que puga veure's afectada l'activitat comercial normal dels ramaders i dels intermediaris de l'alimentació animal afectats per l'analítica. Tot això, sense menyscapte de la detecció que pretén la salvaguarda de la salut i seguretat dels consumidors. Es requereix també d'aquests controls analítics la màxima competència tècnica per a garantir en tot moment que els resultats siguen fiables, exactes i contrastables.
  
Plantejament i metodologia
  
Els serveis veterinaris oficials tenen coneixement, en ocasions, de la conveniència d'investigar determinats productes o residus. Tant els responsables de la presa de mostres com el sector productor i transformador han de saber que la Conselleria d'Agricultura, Pesca i Alimentació disposa d'un equip d'investigadors dedicat a posar a punt tècniques d'anàlisi de productes l'ús dels quals està limitat o prohibit. Per això, és necessari un treball continuat d'estudi i posada a punt de noves tècniques de diagnòstic.
  
Una vegada que es disposa de capacitat d'anàlisi cal dissenyar una estratègia de presa de mostres, siga aleatòria, en el marc del pla d'investigació de residus, siga dirigida, si hi ha sospites. Les mostres per analitzar les prendran els serveis veterinaris oficials d'acord amb els procediments de mostreig oficials autoritzats i el calendari de recollida que s'aprove. Una vegada obtingudes s'enviaran al laboratori acompanyades de la corresponent acta o informe de remissió.
  
Una vegada analitzades, els resultats s'enviaran als respectius serveis territorials de la Conselleria d'Agricultura, Pesca i Alimentació, des d'on se seguirà el procediment administratiu previst.
  
La planificació de les anàlisis la realitzarà el Servei de Producció i Sanitat Animal, amb caràcter anual, amb independència de les actuacions dirigides que en algun moment es considere oportú d'establir. Sobre aquesta base, la realització de les anàlisis es portarà a terme al llarg de tot l'any. El ritme de treball serà el següent:
  
· En els mesos de gener i febrer de cada any s'elaborarà un pla anual previst en què s'especificarà el tipus d'anàlisis que es realitzaran, el nombre de mostres i la freqüència d'enviaments al laboratori. Caldrà acordar-lo en el marc de la Comissió de Seguiment prevista en el conveni. A partir d'aquest moment es disposarà de les tècniques posades a punt per a les substàncies incloses en el conveni.
  
· De febrer a mitjan desembre es remetran les mostres per realitzar les anàlisis corresponents. Els resultats es remetran a la respectiva direcció territorial de la Conselleria d'Agricultura, Pesca i Alimentació.
  
· En el mes de desembre es reunirà la Comissió de Seguiment per realitzar una anàlisi del treball realitzat i elaborar l'informe previst en el conveni.
  
· En qualsevol moment de l'any, la Conselleria d'Agricultura, Pesca i Alimentació podrà sol·licitar la reunió de la Comissió de Seguiment. En ella podrà plantejar la investigació de noves tècniques analítiques i la posada a punt d'aquestes, com a base per a desenvolupar plans de mostreig de substàncies que, de manera instantània, puga resultar d'interés inspeccionar.
  
Pla i calendari de treball per anualitats
  
Al llarg del primer any es desenvoluparan els treballs següents:
  
a) Recopilació de mètodes i compra de material
  
a.1 Revisió bibliogràfica de metodologies analítiques
  
a.2 Recepció d'articles
  
a.3 Actualització de mètodes
  
a.4 Compra de reactius, materials i equipament
  
b) Posada a punt de mètodes de screening
  
b.1 Posada a punt de les tècniques de preparació de les mostres segons les diverses matrius (orina, pèl, pinso, aigua).
  
b.2 Posada a punt de les tècniques ELISA o HPTLC per als compostos següents:
  
dietilestilbestrol (DES), trembolona, zeranol, ß-agonistes (clembuterol, cimaterol i bromobuterol), cloranfenicol i dexametasona.
  
b.3 Posada a punt de les tècniques ELISA per a:
  
metil-tiouracil i dexametasona.
  
c) Posada a punt de mètodes de confirmació
  
c.1 Posada a punt de les tècniques de preparació de les mostres segons les diverses matrius (orina, pel, pinso, aigua).
  
c.2 Posada a punt de les tècniques de cromatografia de gasos-masses per a la identificació d'aquells compostos que, de manera progressiva, en els successius anys del conveni, es vulga confirmar. En el primer any se centrarà l'atenció en els ß-agonistes.
  
d) Posada a punt de mètodes de diagnòstic per a aquelles substàncies que, per interés de la seguretat i salut públiques, siga convenient investigar.
  
En els divuit mesos següents a la firma del conveni es disposarà de mètodes de confirmació de resultats procedents de l'anàlisi inicial d'screening de tiouracils, cloranfenicol i d'aquells antibiòtics que decidisca la Comissió de Seguiment, mitjançant tècniques de HPLC amb detecció per DAD i fluorescència.
  
Al llarg dels anys següents, mentre es mantinga en vigor el conveni, es desenvoluparan els treballs següents:
  
a) Realització d'anàlisis de mostres remeses pel personal del Servei de Producció i Sanitat Animal, mitjançant mètodes d'screening. Les mostres objecte d'anàlisi seran:
  
a.1 Productes i líquids biològics, com ara orina, aigua, excrements, continguts digestius, semen, ous, llet, carn, mel, o altres que al seu moment s'establiren com a convenients.
  
a.2 Productes i líquids relacionats amb l'alimentació dels animals o amb la producció ramadera, com ara matèries primeres per a l'alimentació, pinsos, medicaments o promotors del creixement.
  
b) En els casos en què pel procediment anterior es comprove la possible existència de substàncies indesitjables o no autoritzades, o altres d'autoritzades en una concentració superior al límit autoritzat, es realitzarà una prova de confirmació.
  
c) Posada a punt de mètodes de diagnòstic per a aquelles substàncies que, per interés de la seguretat i salut públiques, siga convenient investigar.
  
Proposta d'acord del Consell de la Generalitat Valenciana, de ... de 2001, pel qual s'autoritza la firma del conveni entre la Generalitat Valenciana i el Consell Superior d'Investigacions Científiques, per a la realització d'un pla d'anàlisi integrat en el programa de control de residus en animals vius i substàncies per a l'alimentació animal.
  
La Conselleria d'Agricultura, Pesca i Alimentació, en compliment de les seues competències en matèria de producció i sanitat animal, ha de mantenir al dia un pla de controls analítics de residus en animals vius de proveïment i substàncies per a l'alimentació d'aquests. Amb aquesta finalitat és necessari desenvolupar, de manera ininterrompuda, un pla de posada a punt de tècniques d'anàlisi d'aquests productes.
  
El Consell Superior d'Investigacions Científiques disposa d'infraestructura per a poder investigar noves tècniques, posar-les a punt, realitzar aquells mètodes necessaris per a l'execució d'un pla de controls analítics de residus en animals vius de proveïment i substàncies per a l'alimentació d'aquests.
  
Per tot això, el Govern Valencià, a l'empara del que s'estableix en l'article 54.bis del text refós de la Llei d'Hisenda Pública i de l'article 21.f de la Llei de Govern Valencià, a proposta de la consellera d'Agricultura, Pesca i Alimentació, en la sessió de ... de 2001, pren el següent
  
ACORD
  
Primer
  
Aprovar el conveni entre la Generalitat Valenciana i el Consell Superior d'Investigacions Científiques.
  
Segon
  
Autoritzar la consellera d'Agricultura, Pesca i Alimentació per a la firma del conveni esmentat.
  
València, 21 de febrer de 2001
  
La consellera d'Agricultura, Pesca i Alimentació,